齒落辭
作者：白居易
朝代：唐

paragraphs: 嗟嗟乎雙齒，自吾有之爾。
俾爾嚼肉咀蔬，銜杯漱水。
豐吾膚革，滋吾血髓。
從幼逮老，勤亦至矣。
幸有輔車，非無齗齶。
胡然捨我，一旦雙落。
齒雖無情，吾豈無情。
老與齒別，齒隨涕零。
我老日來，爾去不迴。
嗟嗟乎雙齒，孰謂而來哉？孰謂而去哉？齒不能言，請以意宣。
爲口中之物，忽乎六十餘年。
昔君之壯也，血剛齒堅。
今君之老矣，血衰齒寒。
輔車齗齶，日削月朘。
上參差而下𠨜𦤞，曾何足以少安。
嘻！君其聽哉，女長辭姥，臣老辭主。
髮衰辭頭，葉枯辭樹。
物無細大，功成者去，君何嗟嗟？
獨不聞諸道經，我身非我有也，蓋天地之委形。
君何嗟嗟？
又不聞諸佛說，是身如浮雲，須臾變滅。
由是而言，君何有焉？
所宜委百骸而順萬化，胡爲乎嗟嗟於一牙一齒之間。
吾應曰：吾過矣，爾之言然。